CELEX: 32010D0782
Language: hu
Date: 2010-12-16 00:00:00
Title: 2010/782/EU: A Bizottság határozata ( 2010. december 16. ) az 1528/2007/EK tanácsi rendelet II. melléklete szerinti származási szabályoktól a tonhalfilé (loin) vonatkozásában Kenyában fennálló különleges helyzetre figyelemmel való ideiglenes eltérésről (az értesítés a C(2010) 9034. számú dokumentummal történt)

17.12.2010   
            
            
               HU
            
            
               Az Európai Unió Hivatalos Lapja
            
            
               L 333/62
            
         A BIZOTTSÁG HATÁROZATA
   (2010. december 16.)
   az 1528/2007/EK tanácsi rendelet II. melléklete szerinti származási szabályoktól a tonhalfilé (loin) vonatkozásában Kenyában fennálló különleges helyzetre figyelemmel való ideiglenes eltérésről
   (az értesítés a C(2010) 9034. számú dokumentummal történt)
   (2010/782/EU)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a gazdasági partnerségi megállapodásokat létrehozó vagy azok létrehozásához vezető megállapodásokban meghatározott, az afrikai, karibi és csendes-óceáni államok (AKCS-államok) csoportjának egyes tagjaiból származó termékekre vonatkozó szabályozások alkalmazásáról szóló, 2007. december 20-i 1528/2007/EK tanácsi rendeletre (1) és különösen annak II. melléklete 36. cikkének (4) bekezdésére,
   mivel:
   
               (1)
            
            
               2010. augusztus 17-én Kenya az 1528/2007/EK rendelet II. mellékletének 36. cikke alapján kérte, hogy egy évig eltérhessen az említett mellékletben meghatározott származási szabályoktól. Kenya 2010. augusztus 26-án további információkkal egészítette ki kérelmét. A kérelem a Harmonizált Rendszer szerinti 1604 vtsz.-on belül összesen 2 000 tonna tonhalfilére (loin) vonatkozik. A kérelmet Kenya azért terjesztette elő, mert visszaesett a tonhalfogás volumene és a rendelkezésre álló származó nyers tonhal mennyisége.
            
         
               (2)
            
            
               A Kenya által szolgáltatott információk szerint még a rendes évszakonkénti változásokhoz képest is szokatlanul alacsony a kifogott származó tonhal mennyisége, ami visszaesést eredményez a tonhalfilé (loin) előállításában. Ebben a rendkívüli helyzetben Kenya egy bizonyos ideig nem lesz képes eleget tenni az 1528/2007/EK rendelet II. mellékletében előírt származási szabályoknak.
            
         
               (3)
            
            
               Az AKCS-országokból az Unióba irányuló behozatal folyamatosságának, valamint az AKCS–EK partnerségi megállapodásról az ideiglenes gazdasági partnerségi megállapodás kereteit létrehozó megállapodásra (a továbbiakban: KAK–EU ideiglenes partnerségi megállapodás) való zökkenőmentes áttérésnek a biztosítása érdekében az új eltérés lehetőségét visszamenőleges hatállyal, 2010. január 1-jétől indokolt biztosítani.
            
         
               (4)
            
            
               Amennyiben teljesülnek bizonyos, a mennyiségekkel, a felügyelettel és az időtartammal kapcsolatos feltételek, az 1528/2007/EK rendelet II. mellékletében előírt származási szabályoktól való ideiglenes eltérés – figyelemmel a szóban forgó import mennyiségére – nem okozna súlyos kárt egyetlen meglévő közösségi iparnak sem.
            
         
               (5)
            
            
               Ezért indokolt az 1528/2007/EK rendelet II. melléklete 36. cikke (1) bekezdésének a) pontja alapján biztosítani az ideiglenes eltérés lehetőségét.
            
         
               (6)
            
            
               A KAK–EU ideiglenes partnerségi megállapodáshoz a származási szabályok tárgyában fűzött jegyzőkönyv 41. cikkének (8) bekezdése értelmében a megállapodás hatálybalépésétől vagy ideiglenes alkalmazásától fogva Kenya automatikusan jogosult lesz eltérni a Harmonizált Rendszer szerinti 1604 vtsz. alá tartozó tonhalfilé (loin) esetében jelenleg alkalmazandó származási szabályoktól.
            
         
               (7)
            
            
               Az 1528/2007/EK rendelet 4. cikkének (2) bekezdése értelmében a KAK–EU ideiglenes partnerségi megállapodásban foglalt szabályok, amelyeknek hatálybalépése vagy ideiglenes alkalmazása 2011-re várható, elsőbbséget fognak élvezni a rendelet II. mellékletében meghatározott származási szabályokkal szemben. Az eltérésre ezért 2010. december 31-ig indokolt lehetőséget biztosítani.
            
         
               (8)
            
            
               A KAK–EU ideiglenes partnerségi megállapodáshoz a származási szabályok tárgyában fűzött jegyzőkönyv 41. cikkének (8) bekezdése értelmében a származási szabályoktól való automatikus eltérési jogosultság a KAK–EU ideiglenes partnerségi megállapodást eddig parafáló országokra (Kenya, Uganda, Tanzánia, Ruanda, Burundi) vonatkozóan legfeljebb évi 2 000 tonna tonhalfilére (loin) vehető igénybe. A térség országai közül jelenleg egyedül Kenya exportál tonhalfilét (loin) az Unióba. Ezért helyénvaló az 1528/2007/EK rendelet II. mellékletének 36. cikke alapján Kenya részére a 2 000 tonna tonhalfilére (loin) vonatkozóan megadni az eltérés lehetőségét, ez a mennyiség ugyanis nem haladja meg a KAK–EU ideiglenes partnerségi megállapodásban a kelet-afrikai régió teljes egészének biztosított éves kvótát.
            
         
               (9)
            
            
               Mindezeknek megfelelően Kenya számára az eltérés lehetőségét 2000 tonna tonhalfilére (loin), egyéves időtartamra helyénvaló biztosítani.
            
         
               (10)
            
            
               A Közösségi Vámkódex létrehozásáról szóló 2913/92/EGK tanácsi rendelet végrehajtására vonatkozó rendelkezések megállapításáról szóló, 1993. július 2-i 2454/93/EGK bizottsági rendelet (2) szabályokat állapít meg a vámkontingensek kezelésére vonatkozóan. Annak érdekében, hogy a vámkontingensek kezelését a kenyai hatóságok, a tagállami vámhatóságok és a Bizottság szoros együttműködésben, hatékonyan végezhessék, ezeket a szabályokat az e határozatban megadott eltérési lehetőség keretében behozott mennyiségekre is indokolt értelemszerűen alkalmazni.
            
         
               (11)
            
            
               Az eltérési lehetőség igénybevételének hatékony ellenőrzése érdekében indokolt megkövetelni a kenyai hatóságoktól, hogy rendszeres jelleggel részletes adatokat szolgáltassanak a Bizottságnak a kibocsátott EUR.1 szállítási bizonyítványokról.
            
         
               (12)
            
            
               Az e határozatban előírt intézkedések összhangban vannak a Vámkódex Bizottság véleményével,
            
         ELFOGADTA EZT A HATÁROZATOT:
   1. cikk
   Az 1528/2007/EK rendelet II. mellékletétől eltérve, összhangban az említett melléklet 36. cikke (1) bekezdésének a) pontjával, a Harmonizált Rendszer szerinti 1604 vtsz. alá tartozó, nem származó anyagokból előállított tonhalfilét (loin) Kenyából származónak kell tekinteni, amennyiben teljesülnek az e határozat 2–6. cikkében meghatározott feltételek.
   2. cikk
   Az 1. cikkben előírt eltérés az e határozat mellékletében meghatározott azon termékekre és mennyiségekre alkalmazandó, amelyeket az Unióban történő szabad forgalomba bocsátás céljából 2010. január 1. és 2010. december 31. között Kenya mint származási ország megjelölésével bejelentenek.
   3. cikk
   Az e határozat mellékletében meghatározott mennyiségeket a 2454/93/EGK rendelet 308a., 308b. és 308c. cikkével összhangban kell kezelni.
   4. cikk
   Kenya vámhatóságai kötelesek megtenni az 1. cikkben meghatározott termékek kivitelének mennyiségi ellenőrzése érdekében szükséges intézkedéseket.
   Ebből a célból a szóban forgó termékekre vonatkozóan kibocsátott valamennyi EUR.1 szállítási bizonyítványon kötelesek utalni erre a határozatra.
   Kenya illetékes hatóságai negyedévenként kimutatást nyújtanak be a Bizottságnak azokról a mennyiségekről, amelyekre e határozat alapján EUR.1 szállítási bizonyítványt bocsátottak ki, továbbá megadják e bizonyítványok sorszámát.
   5. cikk
   Az e határozat alapján kibocsátott EUR.1 szállítási bizonyítványok 7. rovatába a következő bejegyzést kell tenni:
   „Derogation — Decision 2010/…/EU”.
   6. cikk
   E határozat rendelkezéseit 2010. január 1-jétől2010. december 31-ig kell alkalmazni.
   7. cikk
   Ennek a határozatnak a tagállamok a címzettjei.
   
      Kelt Brüsszelben, 2010. december 16-án.
      
         
            a Bizottság részéről
         
         Algirdas ŠEMETA
         
            a Bizottság tagja
         
      
   
   
      (1)  HL L 348., 2007.12.31., 1. o.
   
      (2)  HL L 253., 1993.10.11., 1. o.
   
      MELLÉKLET
      
                  Tételszám
               
               
                  KN-kód
               
               
                  Árumegnevezés
               
               
                  Időszak
               
               
                  Mennyiség
               
            
                  09.1667
               
               
                  1604 14 16
               
               
                  Tonhalfilé (loin)
               
               
                  2010. január 1-jétől2010. december 31-ig
               
               
                  2 000 tonna